እንግሊዝ የአቶ አንዳርጋቸው አያያዝ ተቀባይነት የለውም አለች
የእንግሊዝ የውጭ ጉዳይ ሚኒስትር ፊሊፕ ሃሞንድ፣ ኢትዮጵያ ዜጋዋ የሆኑትን አቶ አንዳርጋቸው ጽጌን የያዘችበት ሁኔታ ተቀባይነት እንደሌለው አስታወቁ፡፡ ጉዳዩ በዚሁ ከቀጠለ የኢትዮጵያንና የእንግሊዝን ግንኙነት እንዳያበላሸው ሥጋት እንዳላቸውም ተናግረዋል፡፡ዲፕሎማሲያዊ ጉብኝት መከልከሉን የተቃወሙት ሚኒስትሩ፣ አቶ አንዳርጋቸው ብቻቸውን መታሰራቸውም በደኅንነታቸው ላይ ሥጋት እንደፈጠረባቸው አመልክተዋል፡፡በሌሉበት ተከሰው የሞት ፍርድ የተፈረደባቸው አቶ አንዳርጋቸው፣ የመን ውስጥ ተይዘው ለኢትዮጵያ ተላልፈው የተሰጡት ባለፈው ዓመት ነበር፡፡ አቶ አንዳርጋቸው የት እንደታሰሩ እስካሁን ድረስ አይታወቅም፡፡ሚኒስትሩ ለኢትዮጵያ አቻቸው ለዶ/ር ቴድሮስ አድሃኖም አቶ አንዳርጋቸው የተያዙበት መንገድ የሁለቱን አገሮች ዲፕሎማሲያዊ ግንኙነት እንዳያሻክረው ያላቸውን ሥጋት መግለጻቸውን ኢንዲፔንዴንት ጋዜጣ ዘግቧል፡፡ አቶ አንዳርጋቸው ከታሰሩ አንድ ዓመት ቢሞላቸውም፣ እስሩ በሕግ ሒደት አለማለፉ ስህተት እንደሆነ አስገንዝበዋል፡፡ጋዜጣው በኢትዮጵያ የእንግሊዝ አምባሳደር ግሬግ ዶሪ በሚያዝያ ወር 2007 ዓ.ም. አቶ አንዳርጋቸውን ሲጎበኙ ካሉበት የእስር ሁኔታ የሞት ፍርዱ ተፈጻሚ ቢሆን የተሻለ እንደሆነ እንደነገሯቸው ዘግቧል፡፡ ከሪፖርተር ጋር ቃለ ምልልስ ያደረጉት አምባሳደር ግሬግ ዶሪ በጉብኝታቸው ዝርዝር ጉዳይ ላይ መናገር እንደማይፈልጉ ገልጸው፣ በአቶ አንዳርጋቸው አያያዝ ላይ እንግሊዝ ሥጋት እንዳላት ግን አረጋግጠዋል፡፡ በተጨማሪም የአቶ አንዳርጋቸው ጉዳይ ወደ ፍርድ ቤት ያመራል ብለው እንደሚጠብቁ ገልጸዋል፡፡  በጉዳዩ ላይ ሪፖርተር ያነጋገራቸው የመንግሥት ኮሙዩኒኬሽን ጉዳዮች ጽሕፈት ቤት ምክትል ኃላፊ አቶ ሽመልስ ከማል፣ ‹‹አቶ አንዳርጋቸው ከየመን ወደ ኤርትራ እየሄዱ የነበረው ለመዝናናት አልነበረም፤›› ብለው፣ የኢንዲፔንደንትን ዘገባ ባያካትትም በዚህ ጉዳይ ላይ እስካሁን ተዓማኒ ዘገባዎች እያቀረቡ ነው ብለው እንደማያምኑ ገልጸዋል፡፡ በሁለቱ አገሮች ዲፕሎማሲያዊ ግንኙነት ላይ የተቀየረ ነገር እንደሌለም አረጋግጠዋል፡፡ አንድ የተፈረደበትና በሽብርተኝነት የተፈረጀ ቡድን አባል የነበረ ግለሰብ፣ በዚህ መጠን አጀንዳ መሆኑም ተገቢ ነው ብለው እንደማያምኑ አመልክተዋል፡፡የጠቅላይ ሚኒስትሩ ልዩ ረዳት አቶ ጌታቸው ረዳ ለሮይተርስ በጉዳዩ ላይ በሰጡት አስተያየት፣ ኢትዮጵያ ለእንግሊዝ ትብብሯን ነፍጋ እንደማታውቅ ተከራክረዋል፡፡ ‹‹እነዚህ የፈጠራ ታሪኮች በኢትዮጵያና በእንግሊዝ መካከል እንዲገቡ አንፈልግም፤›› ብለዋል፡፡ ይሁንና እንግሊዝ የምትፈልገው በሽብር ወንጀል የተፈረደው ዜጋዋ ያለቅድመ ሁኔታ እንዲለቀቅ ከሆነ፣ ኢትዮጵያ ይህን እንደማታደርግ አስታውቀዋል፡፡ የአቶ አንዳርጋቸው አያያዝም ዓለም አቀፍ ደረጃውን የጠበቀ እንደሆነ በመግለጽ ዘገባውን አስተባብለዋል፡፡